Ο **Θέμος (Θεμιστοκλής) Αναστασιάδης** (Αθήνα, 6 Ιανουαρίου 1958 - Ζυρίχη, 22 Ιανουαρίου 2019) ήταν Έλληνας εκδότης, επιχειρηματίας στον κλάδο των μέσων μαζικής ενημέρωσης, καθώς και τηλεοπτική προσωπικότητα. Ίδρυσε και ήταν ιδιοκτήτης της μεγαλύτερης σε κυκλοφορία κυριακάτικης εφημερίδας στην Ελλάδα, το Πρώτο Θέμα, καθώς και του ομώνυμου ομίλου μέσων ενημέρωσης. Ο Αναστασιάδης θεωρείται ένα από τα πιο επιφανή πρόσωπα στη σύγχρονη δημοσιογραφία της Ελλάδας.

Βιογραφία
---------

### Τα πρώτα χρόνια

Γεννήθηκε στις 6 Ιανουαρίου 1958 στην Αθήνα, με καταγωγή από το Κουκούλι Ιωαννίνων, στο Ζαγόρι. Ο πατέρας του, Βύρων Αναστασιάδης, ήταν διευθυντικό στέλεχος της πετρελαϊκής πολυεθνικής Royal Dutch Shell, και συχνά η οικογένεια αναγκαζόταν να μετακομίζει σε διάφορες πόλεις της Ελλάδας αλλά και του εξωτερικού. Τον Νοέμβριο του 1973, ως μαθητής της Ε΄ Γυμνασίου συμμετείχε μαζί με συμμαθητές του σε διαδηλώσεις υποστήριξης της εξέγερσης του Πολυτεχνείου στο κέντρο της Αθήνας με αποτέλεσμα να αποβληθεί από το σχολείο του. Όταν τελείωσε το Γυμνάσιο, πέρασε στο Οικονομικό Τμήμα της Νομικής Σχολής του Αριστοτελείου Πανεπιστημίου. Ως φοιτητής υπήρξε στέλεχος της ΚΝΕ, μαζί με τον συγκάτοικο και φίλο του Ανδρέα Λοβέρδο.

### Δημοσιογραφική σταδιοδρομία

Ο Αναστασιάδης ξεκίνησε την δημοσιογραφία ως φοιτητής, από το περιοδικό μοτοσυκλέτας «*MotoGP*». Εν συνεχεία εργάστηκε ως πολιτικός - οικονομικός συντάκτης στις εφημερίδες Το Βήμα, Εξπρές, Καθημερινή, στην οποία διετέλεσε και διευθυντής, και την Ελευθεροτυπία, όπου διατηρούσε τη χιουμοριστική στήλη «Μαύρη Τρύπα». Για τη στήλη αυτή τιμήθηκε το 1993 με το βραβείο του "Ιδρύματος Μπότση".

Για τη "Μαύρη Τρύπα" και τον Θέμο έχουν γραφτεί χαρακτηριστικά τα εξής: "Η πρόταση του Τεγόπουλου, «έλα στην "Ελευθεροτυπία" και γράφε ό,τι θες, γίνε ακόμη πιο οξύς», ισοδυναμεί με την πρώτη «ποδοσφαιρικών διαστάσεων» μεταγραφή που έκανε ποτέ η εφημερίδα. Ξεγράφεις όλες τις ιδεολογίες, αριστερές και δεξιές, κλείνεις τον κύκλο και γίνεσαι η Μαύρη Τρύπα, το χαμένο νεύρο της «Ελευθεροτυπίας» επιστρέφει χάρη στην πένα σου. Παίζεις το δικό σου βιολί, όσοι σε καρφώνουν αριστερά και δεξιά - περισσότερο αριστερά, δεν έχουν καμία τύχη να εισακουστούν από τον μαέστρο Κίτσο Τεγόπουλο. Αυτοσαρκασμός και κριτική, συνδυασμός που ανατινάζει σαν βόμβα υπολήψεις και κατεστημένο, το αναγνωστικό κοινό σε λατρεύει, «η "Ελευθεροτυπία" διαβάζεται πάντα από το τέλος», λένε «οπαδοί» και «αντίπαλοι». Στον ελληνικό Τύπο δεν υπάρχει άλλη στήλη που να συζητιέται τόσο πολύ, με τα σημερινά δεδομένα θα ήταν σίγουρα η viral των viral στα social media."

Για ένα σύντομο διάστημα εργάστηκε στην ΕΡΤ, ενώ ήταν από τους πρώτους που στελέχωσαν το ραδιοφωνικό σταθμό Αθήνα 9.84 του Δήμου Αθηναίων.

Το 1998 δημιούργησε την αθλητική εφημερίδα Κόκκινος Πρωταθλητής. Το 2000 δημιούργησε την οικονομική εφημερίδα Σύμβουλος.

Το 2005 δημιούργησε μια κυριακάτικη εφημερίδα με το όνομα Πρώτο Θέμα, ή Θέμα, όπως το αποκαλεί η πλειοψηφία των Ελλήνων αναγνωστών και είναι αναμφίβολα μια από τις μεγαλύτερες επιτυχίες στην ιστορία των ελληνικών ΜΜΕ. Το Θέμα είναι μια από τις πιο γνωστές, με τη μεγαλύτερη επιρροή και τις μεγαλύτερες πωλήσεις Ελληνική Κυριακάτικη εφημερίδα.

Ο όμιλος μέσων ενημέρωσης του Αναστασιάδη, υπό την εταιρεία *Εκδόσεις Πρώτο Θέμα Α.Ε.Ε.* εκδίδει πολλά περιοδικά όπως το Car Greece, την ελληνική έκδοση του Marie Claire, το Gala Greece και το Olive Greece. Την περίοδο 2017-2021 περιείχε και το *Ράδιο Θέμα 104,6* όντας από τους πιο δημοφιλείς ραδιοφωνικούς σταθμούς στην Ελλάδα (σήμερα λειτουργεί υπό την ιδιοκτησία του Βαγγέλη Μαρινάκη ως *My Radio 104,6*). Ο όμιλος παρέχει επίσης κάποια από τα πιο πετυχημένα site στην Ελλάδα όπως το protothema.gr, newsauto.gr, travel.gr, marieclaire.gr, ygeiamou.gr, newmoney.gr και olivemagazine.gr.

Στη συνέχεια ξεκίνησε συνεργασία με την τηλεόραση του ΣΚΑΪ, όπου παρουσίασε χιουμοριστικά talk show (Νοκ Άουτ, Μπίλιες). Μεγάλη τηλεοπτική επιτυχία υπήρξε η εκπομπή ΟΛΑ στον ALPHA, η οποία προβαλλόταν από τα μέσα του 2006 από τον ΑΝΤ1 και στην οποία παρουσιάζονταν, μεταξύ άλλων, βίντεο με συρραφή αποσπασμάτων από τηλεοπτικές εκπομπές.

Ο Αναστασιάδης ήταν ένας από τους πιο σημαντικούς Έλληνες εκδότες στην ιστορία της ελληνικής δημοσιογραφίας και ένας από τους ισχυρότερους άνδρες στην Ελλάδα. Παρόλα αυτά είχε επικριθεί για το δημοσιογραφικό του ύφος, για μεροληπτική στάση απέναντι στη Χρυσή Αυγή, μη ηθικές τακτικές, αλλά και σεξισμό, ρατσισμό και ομοφοβία.

### Προβλήματα υγείας και θάνατος

Τα τελευταία χρόνια της ζωής του, άρχισε να αντιμετωπίζει πολλά προβλήματα υγείας. Τον Απρίλιο του 2017, σταμάτησε απότομα την εκπομπή "ΟΛΑ" λόγω κάποιας σοβαρής μη κατονομασμένης πάθησης στα μάτια του, καθώς οι δυνατοί προβολείς του στούντιο τον ταλαιπωρούσαν. Έχασε το μεγαλύτερο μέρος της όρασής του από το ένα μάτι, αλλά κατόρθωσε να σώσει το δεύτερο μετά από εγχείρηση που έκανε στα τέλη Ιουνίου.

Τον Σεπτέμβριο του 2017, διαγνώστηκε με οστεοσάρκωμα στον θώρακα, μια σπάνια και πολύ επιθετική μορφή καρκίνου των οστών. Μετά από θεραπεία στη Ζυρίχη και στην κλινική Ντάνα Φάρμπερ της Βοστώνης, προσωρινά θεραπεύτηκε αλλά μετά από λίγους μήνες ο καρκίνος επανεμφανίστηκε. Τελικά, μετά από σταδιακή επιδείνωση που διήρκεσε συνολικά πέντε περίπου μήνες, απεβίωσε το βράδυ της 22ας Ιανουαρίου 2019 στην Ζυρίχη σε ηλικία 61 ετών. Κηδεύτηκε στις 27 Ιανουαρίου στον Ιερό Ναό Παναγίας Ελευθερώτριας στην Κηφισιά, με την παρουσία πολλών δημοσίων προσώπων και χοροστατούντος του Αρχιεπισκόπου Αθηνών και Πάσης Ελλάδας, Ιερωνύμου. Η ταφή του έγινε στις 28 Ιανουαρίου και σε στενό οικογενειακό κύκλο στον Γερολιμένα της Μάνης, που ήταν ο αγαπημένος τόπος παραθερισμού του.

Τον Ιούλιο του 2019, σύμφωνα με δημοσιεύματα άνοιξε η διαθήκη του Αναστασιάδη, με την οποία παραχωρήθηκαν τα περιουσιακά του στοιχεία (ακίνητα, χρήματα, μετοχές) στους οικείους του. Η αδερφή του Αναστασιάδη αρνήθηκε πάντως την όποια ύπαρξη περιουσίας.

Εμπλοκή με τη Δικαιοσύνη
------------------------

Τον Ιανουάριο του 2009 καταδικάστηκε σε 19 μήνες φυλάκιση με αναστολή για δημοσίευση φωτογραφιών στο «Θέμα» που παρουσίαζαν τον Χρήστο Ζαχόπουλο σε προσωπικές στιγμές. Τελικά, τον Απρίλιο του 2013 το τριμελές Εφετείο αποφάσισε ομόφωνα την αθώωση του Αναστασιάδη και των άλλων εμπλεκομένων για παραβίαση προσωπικών δεδομένων, κρίνοντας ότι δεν υπήρξε ποτέ επεξεργασία και ταξινόμηση του DVD από τον ίδιο.

Στις 4 Δεκεμβρίου 2012 ασκήθηκε κακουργηματική ποινική δίωξη σε βάρος του για φοροδιαφυγή και ξέπλυμα μαύρου χρήματος ποσού ύψους 5,5 εκ. ευρώ. Η υπόθεση είχε ξεκινήσει από το 2007, όταν και ο Θέμος Αναστασιάδης βρέθηκε με καταθέσεις σε ελβετική τράπεζα, χωρίς να καταφέρει τελικά να τις δικαιολογήσει ως νόμιμα έσοδα. Αρχικά αθωώθηκε, αλλά το 2017 του επιβλήθηκε πρόστιμο περίπου 5 εκ. ευρώ ως οφειλή στο δημόσιο για ξέπλυμα μαύρου χρήματος που προήλθε το 2007 από εγκληματικές δραστηριότητες. Ο Αναστασιάδης υποστήριξε ότι η κυβέρνηση του ΣΥΡΙΖΑ τον έχει στοχοποιήσει και η απόφαση να του επιβληθεί πρόστιμο είναι πολιτική. Παράλληλα η μεριά του Αναστασιάδη ζήτησε τη μη καταβολή του προστίμου, κάτι που έγινε δεκτό από τη δικαστική έδρα δηλώνοντας ότι δεν έχει περιουσιακά στοιχεία.

Προσωπική ζωή
-------------

Ήταν παντρεμένος από το 1992 με την επίσης δημοσιογράφο Βασιλική Παναγιωτοπούλου, με την οποία είχαν αποκτήσει τρία παιδιά.

Παραπομπές
----------

1. ↑  «Παρέμεινε πρώτο το Θέμα στις κυριακάτικες εφημερίδες». *Advertising.gr*. 6 Απριλίου 2017. Ανακτήθηκε στις 11 Απριλίου 2023.
2. ↑  «Με μεγάλη διαφορά στην κορυφή της κυκλοφορίας το "ΘΕΜΑ"». *ProtoThema*. Proto Thema. 15 Ιουνίου 2015. Ανακτήθηκε στις 11 Απριλίου 2023.
3. ↑  «Κυκλοφορίες εφημερίδων: Κι αυτή την Κυριακή μακράν πρώτο το «ΘΕΜΑ»». *ProtoThema*. Proto Thema. 2 Μαρτίου 2015. Ανακτήθηκε στις 11 Απριλίου 2023.
4. 1 2 3  «Η ΕΣΗΕΑ για τον θάνατο του Θέμου Αναστασιάδη». *www.kathimerini.gr*. Η Καθημερινή. 23 Ιανουαρίου 2019. Ανακτήθηκε στις 11 Απριλίου 2023.
5. ↑  «ΕΚΔΟΣΕΙΣ ΠΡΩΤΟ ΘΕΜΑ ΕΚΔΟΤΙΚΗ ΑΝΩΝΥΜΗ ΕΤΑΙΡΕΙΑ». *opencorporates.com*. Ανακτήθηκε στις 11 Απριλίου 2023.
6. ↑  «Θέμος Αναστασιάδης: Η ζωή, η επιτυχία, η μάχη και ο θάνατος στα 61 του χρόνια». *NewsIT*. Newsit. 23 Ιανουαρίου 2019. Ανακτήθηκε στις 11 Απριλίου 2023.
7. 1 2  «Ο νέος κύκλος των Media (Κλείσαµε τα 16 - Sweet sixteen µέσα στην πανδηµία!)». *ProtoThema*. Proto Thema. 24 Μαρτίου 2021. Ανακτήθηκε στις 11 Απριλίου 2023.
8. ↑  «ΝΔ: Ο Θέμος Αναστασιάδης άφησε το δικό του διακριτό στίγμα στην δημοσιογραφία». *NewsIT*. 23 Ιανουαρίου 2019. Ανακτήθηκε στις 12 Απριλίου 2023.
9. ↑  «ΘΕΜΟΣ ΑΝΑΣΤΑΣΙΑΔΗΣ, ΚΑΙ ΤΟ ΤΕΛΟΣ ΤΗΣ ΕΝΤΥΠΗΣ ΔΗΜΟΣΙΟΓΡΑΦΙΑΣ». *ΑΛΚΜΑΝ*. 28 Ιανουαρίου 2019. Ανακτήθηκε στις 12 Απριλίου 2023.
10. ↑  «Δημοσιογραφία μαύρη και κίτρινη». *Η Εφημερίδα των Συντακτών*. 1 Απριλίου 2015. Ανακτήθηκε στις 12 Απριλίου 2023.
11. 1 2 3 4 5  Δημήτρης Παγαδάκης, «Πολεμιστής από κούνια», Πρώτο Θέμα, Κυριακή 27 Ιανουαρίου 2019
12. ↑  newsroom (31 Ιανουαρίου 2019). «Το Ίδρυμα Μπότση για τον Θέμο: Δεν φοβήθηκε ποτέ να δώσει τους δημοσιογραφικούς αγώνες για αυτά που πίστευε». *Ειδήσεις για την Οικονομία | newmoney*. Ανακτήθηκε στις 2 Μαΐου 2023.
13. ↑  In Memoriam: Γιατί δεν θα ξεχάσουμε ποτέ τον Θέμο
14. ↑  «Θα σας πω για τον Θέμο που λάτρευε τη ζωή...»
15. ↑  «Άλλες δύο αθλητικές εφημερίδες». *ΤΑ ΝΕΑ*. Ta NEA. 3 Απριλίου 1998. Ανακτήθηκε στις 11 Απριλίου 2023.
16. ↑  «ΚΑΙ «ΠΡΩΤΑΘΛΗΤΗΣ» ΚΑΙ ΠΕΙΡΑΙΩΣ...». *ΤΟ ΠΑΡΟΝ*. TO PARON. 27 Ιανουαρίου 2008. Ανακτήθηκε στις 11 Απριλίου 2023.
17. ↑  «Θέμος Αναστασιάδης: Η ζωή, η επιτυχία, η μάχη και ο θάνατος στα 61 του χρόνια». *NewsIT*. NewsIT. 23 Ιανουαρίου 2019. Ανακτήθηκε στις 11 Απριλίου 2023.
18. ↑  «Σαρώνει το site του Πρώτου Θέματος». *E-tetradio.gr*. 20 Ιουλίου 2021. Ανακτήθηκε στις 11 Απριλίου 2023.
19. ↑  «Ξανά case study για τη Google το protothema - «Είναι το κορυφαίο ειδησεογραφικό site της Ελλάδας»». *ProtoThema*. Proto Thema. 10 Μαρτίου 2023. Ανακτήθηκε στις 11 Απριλίου 2023.
20. ↑  «10 χρόνια και Πρώτο και Θέμα». *ProtoThema*. Proto Thema. 25 Μαρτίου 2015. Ανακτήθηκε στις 11 Απριλίου 2023.
21. 1 2  «Το «μυθιστόρημα» της ζωής του Θέμου Αναστασιάδη». *ProtoThema*. Proto Thema. 28 Ιανουαρίου 2019. Ανακτήθηκε στις 11 Απριλίου 2023.
22. ↑  «Ένας χρόνος «ΘΕΜΑ 104,6»: Το ραδιόφωνο που τα (ξε)σπάει!». *ProtoThema*. Proto Thema. 20 Νοεμβρίου 2018. Ανακτήθηκε στις 11 Απριλίου 2023.
23. ↑  Λασκαράκη, Γαλάτεια (24 Ιανουαρίου 2019). «Το Marie Claire αποχαιρετά τον Θέμο Αναστασιάδη - Marie Claire». *Marie Claire | Ό,τι έχει σημασία για τις γυναίκες*. Marie Claire. Ανακτήθηκε στις 11 Απριλίου 2023.
24. ↑  «Πρώτο Θέμα - ειδήσεις από την Ελλάδα και όλο τον κόσμο - Έκτακτη επικαιρότητα». *ProtoThema*. Proto Thema. Ανακτήθηκε στις 11 Απριλίου 2023.
25. ↑  «Το μήνυμα Τσίπρα για τον θάνατο Αναστασιάδη». *www.ethnos.gr*. Έθνος. 23 Ιανουαρίου 2019. Ανακτήθηκε στις 11 Απριλίου 2023.
26. ↑  «Έφυγε από τη ζωή ο Θέμος Αναστασιάδης». *Newsbeast*. 22 Ιανουαρίου 2019. Ανακτήθηκε στις 11 Απριλίου 2023.
27. ↑  Βροντή, Σελάνα. «Όταν ο «χαβαλές» θεωρείται σάτιρα». Kathimerini.. Ανακτήθηκε στις 2018-04-29.
28. ↑  «Αποκάλυψη για το στημένο ρεπορτάζ του Πρώτου Θέματος υπέρ της Χρυσής Αυγής». *left.gr*. 30 Νοεμβρίου 2012. Ανακτήθηκε στις 29 Απριλίου 2018.
29. ↑  «Αναστασιάδης προς Κασιδιάρη: Θα αποκαταστήσουμε την αδικία εις βάρος της Χρυσής Αυγής (Video)».. Ανακτήθηκε στις 2018-04-29.
30. ↑  «Το "ματωμένο" πρωτοσέλιδο του Πρώτου Θέματος - Οι υμνητές των ναζί τώρα "πουλάνε" τη δολοφονία του Παύλου Φύσσα». *left.gr*. 21 Σεπτεμβρίου 2013. Ανακτήθηκε στις 29 Απριλίου 2018.
31. ↑  «Απολογία Τσέκου: Μας κατέστρεψε όλους η δημοσιογραφική αθλιότητα του Θέμου Αναστασιάδη».. Ανακτήθηκε στις 2018-04-29.
32. ↑  «Ο Θέμος φοβάται και το δείχνει!». *Documento*. 2018-10-30.. Ανακτήθηκε στις 2018-04-29.
33. ↑  «Γιατί οφείλω να καταπιάνομαι με τον καθένα που λέει τον χαβά του…». *Antivirus Magazine*. 2016-03-17.. Ανακτήθηκε στις 2018-04-29.
34. ↑  «Οικογένεια Φύσσα: Χυδαία προσβολή το πρωτοσέλιδο στο «Πρώτο Θέμα»». 2013-09-21.. Ανακτήθηκε στις 2018-04-29.
35. ↑  Στέφου, Όλγα (5 Ιανουαρίου 2014). «Το "Πρώτο Θέμα" κι ο πάτος του σεξισμού». *left.gr*. Ανακτήθηκε στις 29 Απριλίου 2018.
36. ↑  «Πώς η Μαίρη Συνατσάκη έσβησε τον Θέμο Αναστασιάδη». *Η Εφημερίδα των Συντακτών*. 2016-03-16.. Ανακτήθηκε στις 2018-04-29.
37. ↑  Στο χειρουργείο ο Θέμος Αναστασιάδης - Τι συνέβη;
38. ↑  «Εσπευσμένα στο νοσοκομείο ο Θέμος Αναστασιάδης για να σώσει το μάτι του!». Αρχειοθετήθηκε από το πρωτότυπο στις 12 Μαΐου 2021. Ανακτήθηκε στις 17 Δεκεμβρίου 2020.
39. ↑  Από τι είδος καρκίνου πέθανε ο Θέμος Αναστασιάδης
40. ↑  ««Έφυγε» ο Θέμος Αναστασιάδης». *Newpost.gr*. Αρχειοθετήθηκε από το πρωτότυπο στις 23 Ιανουαρίου 2019. Ανακτήθηκε στις 22 Ιανουαρίου 2019.
41. ↑  Κηδεία Θέμου Αναστασιάδη: Θλίψη στην κηδεία του δημοσιογράφου
42. ↑  Θέμος Αναστασιάδης: Η τελευταία κατοικία στη Μάνη (vids)
43. ↑  «Θέμος Αναστασιάδης: Άνοιξε η διαθήκη, σε ποιους μοιράζει την περιουσία του». *Έθνος*. 28 Ιουλίου 2019. Ανακτήθηκε στις 31 Ιουλίου 2019.
44. ↑  «Κύριε Τσίπρα ακόμα και γυναίκες και παιδιά νεκρών;». *ProtoThema*. 31 Ιουλίου 2019. Ανακτήθηκε στις 31 Ιουλίου 2019.
45. ↑  Καραμανώλη, Εύα (29 Ιανουαρίου 2009). «Καταδίκη Αναστασιάδη για τις «ροζ» φωτογραφίες». *kathimerini.gr*. Ανακτήθηκε στις 1 Ιουνίου 2018.
46. ↑  «Αθωώθηκαν όλοι για την υπόθεση Ζαχόπουλου». *news247.gr*. 2013-04-29.. Ανακτήθηκε στις 2018-06-01.
47. ↑  Ποινική δίωξη για φοροδιαφυγή και ξέπλυμα κατά Θέμου Αναστασιάδη
48. ↑  «Για κακούργημα διώκεται ο Θέμος Αναστασιάδης». Αρχειοθετήθηκε από το πρωτότυπο στις 6 Δεκεμβρίου 2012. Ανακτήθηκε στις 6 Δεκεμβρίου 2012.
49. ↑  Κατή, Κατερίνα (2017-02-02). «Πρόστιμο εκατομμυρίων ευρώ στο Θέμο Αναστασιάδη για μαύρο χρήμα». *Το Κουτί της Πανδώρας*.. Ανακτήθηκε στις 2018-04-29.
50. ↑  «Καθαρογράφηκε η απόφαση για το πρόστιμο των 5 εκατ. ευρώ στο Θέμο Αναστασιάδη». *Documento*. 2017-03-11.. Ανακτήθηκε στις 2018-04-29.
51. ↑  «Θέμος Αναστασιάδης: Με δικάζουν δυο φορές - Υπάρχει 10ετής συνωμοσία σε βάρος μου». *TVXS - TV Χωρίς Σύνορα*.. Ανακτήθηκε στις 2018-04-29.
52. ↑  Ο άπορος Θέμος με τα 5 εκατομμύρια μαύρα!
53. ↑  «Θέμος Αναστασιάδης: Το απέραντο γαλάζιο η τελευταία του κατοικία (video)». Αρχειοθετήθηκε από το πρωτότυπο στις 20 Ιανουαρίου 2021. Ανακτήθηκε στις 31 Ιανουαρίου 2019.

Εξωτερικοί σύνδεσμοι
--------------------

* Βιογραφικό - Φωτογραφικό Υλικό - Έργα